《偕胡伴读访继上人 其二》
明代·唐文凤

为访高僧浣俗缘，黄花香寂晚秋天。杜公诗句称支遁，韩子书辞慕大颠。

嗜酒许开彭泽戒，吃茶应悟赵州禅。法华读罢心如水，方丈香浮一篆烟。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。